Motorfietsryer ernstig beseer ná val in Drakensberge | Maroela Media
Motorfietsryer ernstig beseer ná val in Drakensberge
Netcare911 reageer op 'n noodgeval in die Drakensberge. (Foto: Verskaf)
'n Motorfietsryer is ernstig beseer toe hy van sy fiets geval het in die Okhahlamba-bergreeks, 'n deel van die Drakensberge, in KwaZulu-Natal. Die 57-jarige man het vermoedelik beheer oor sy motorfiets verloor en teen 'n steil berghang afgeval.
Paramedici van Netcare911 het Saterdagoggend die man te hulp gesnel in dié afgeleë gedeelte van dié bergreeks.
"Paramedici, lede van die Okhahlamba-beskermingsdiens, bewaarders van Ezemvelo-natuurlewe in KwaZulu-Natal en 'n aantal motorfietsryers het byeengekom by die verste punt wat nog moontlik met voertuie bereik kan word. Die span het toe te voet met 'n staproete langs die berg afgeklim," het Shawn Herbst, woordvoerder van Netcare911, Sondag in 'n verklaring gesê.
"Inligting dui daarop dat die motorfietsryer beheer oor sy fiets verloor het terwyl hy oor klipperige terrein gery het. Die uiteinde was dat die man 'n hele ent ver teen die steil berghang afgeval het."
Die motorfietsryer is laatmiddag opgespoor in 'n gebied wat nie met 'n voertuig bereik kon word nie. Die man was ernstig beseer en is op die toneel behandel.
"Weens die erns van sy beserings is 'n Netcare-helikopterambulans onbied om die man na 'n nabygeleë hospitaal te vervoer waar hy spesialisbehandeling kon ontvang," het Herbst gesê.
Kaapse dierekliniek bedreig deur onwettige besetters
Sonder om kleinlik te wees, is dit nie steil in plaas van styl nie? Nogtans baie dankie vir 'n puik blad!